b'\n_START_ARTICLE_\nPeeter Perens juunior\n_START_PARAGRAPH_\nPeeter Perens juunior (s\xc3\xbcndinud 17. novembril 1971 Tallinnas) on eesti koorijuht, 2019. aasta suvel toimunud XXVII \xc3\xbcldlaulupeo kunstiline juht.  _NEWLINE_Ta on l\xc3\xb5petanud Eesti Muusikaakadeemia koorijuhtimise erialal professor Kuno Arengu klassis 1995. aastal ning ooperilaulu erialal professor Virgilijus Noreika klassis 2002. aastal. _NEWLINE_1996\xe2\x80\x932010 t\xc3\xb6\xc3\xb6tas ta Tallinna Tehnika\xc3\xbclikooli Kammerkoori dirigendina. Alates 2003 Tehnika\xc3\xbclikooli Akadeemilise Meeskoori peadirigendina. Samuti juhatab ta Eesti Panga Kammerkoori. _NEWLINE_Peeter Perens on osalenud solistina suurvormide ettekannetel. Aastal 2001 osales ta "Europa Cantati" korraldatud I Rahvusvahelisel Euroopa Noorte Koorijuhtide Konkursil Budapestis, kus ta j\xc3\xb5udis kuue finalisti hulka ja p\xc3\xa4lvis \xc3\xbche eripreemiatest. Peeter Perens on osalenud oma kooridega edukalt mitmel rahvusvahelisel koorikonkursil Euroopas._NEWLINE_Peeter Perens on t\xc3\xb6\xc3\xb6tanud 10 aastat Georg Otsa nimelises Tallinna Muusikakoolis koorijuhtimise \xc3\xb5petajana ja olnud ka koorijuhtimise osakonna juhataja. _NEWLINE_Aastate jooksul on ta olnud seotud v\xc3\xa4ga mitmete kooridega, mille seas on n\xc3\xa4iteks Estonia Seltsi Segakoor ja segakoor Endla ning ta on juhatanud kontsertidel nii Eesti Rahvusmeeskoori kui ka Eesti Filharmoonia Kammerkoori. _NEWLINE_Laulupidudel on Peeter Perens olnud mitmeid kordi nii sega-, mees- kui ka noormeeste kooride liigijuht. 2017. aasta suvel oli ta XII noorte laulupeo "Mina j\xc3\xa4\xc3\xa4n" noormeestekooride liigijuht.\n_START_SECTION_\nIsiklikku\n_START_PARAGRAPH_\nPeeter Perens juuniori isa oli Peeter Perens (1934\xe2\x80\x931997).'